./data/phi1017/phi015/phi1017.phi015.perseus-lat2.xml
Seneca
Fortasse una in promptu sit et maxime appareat patientia  Ceterum illic est fortitudo, cuius patientia et perpessio et tolerantia rami sunt  Illic est prudentia, sine qua nullum initur consilium, quae suadet, quod effugere non possis, quam fortissime ferre  Illic est constantia, quae deici loco non potest et propositum nulla vi extorquente dimittit  Illic est individuus ille comitatus virtutum: quicquid honeste fit, una virtus facit, sed ex consilii sententia  Quod autem ab omnibus virtutibus conprobatur, etiam si ab una fieri videtur, optabile est